Vedenie

12.06.2019

**Informácia o podmienkach účasti STU v projekte H2020 Marie Skłodowska Curie Actions COFUND – SASPRO II**

Predkladá: **prof. Ing. Ján Szolgay, PhD.**

prorektor pre vedu, výskum a doktorandské štúdium

Vypracovali: **Ing. Mgr. Mária Búciová**

vedúca Útvaru vedy a MVTS

Zdôvodnenie: S príspevkom od EK získať na STU v rokoch 2020 - 2025 sumárne približne 10 špičkových odborníkov do vedných odborov rozvíjaných na pracoviskách STU. Rozšírenie vedeckej spolupráce v rámci trojuholníka STU – SAV - UK, ako aj s relevantnými zahraničnými pracoviskami.

Prílohy:

Návrh uznesenia: Vedenie STU berie na vedomie informáciu

a) s pripomienkami

b) bez pripomienok

a súhlasí so znovupodaním projektu.

SAV v spolupráci s STU a UK v septembri 2018 podala už dvakrát projekt **SASPRO II (Slovak Academic and Scientific PROgramme for experienced researchers)** v rámci schémy H2020 Marie Skłodowska Curie Actions – COFUND. Na základe hodnotenia Európskej komisie bol projekt s celkovým bodovým hodnotením 83 % zamietnutý (bodový prah je 70 %).

V rámci spolupráce so SAV a UK je možné projekt podať opäť do tretice.

Výzva bola vyhlásená v apríli 2019 a deadline na podanie prihlášok je 26. september 2019. Výsledky budú známe vo februári 2020.

Rozpočet by mal byť nasledovný: 19 projektov pre SAV, 10 projektov pre UK, 10 projektov (výskumníkov) pre STU. Finančná záťaž pre STU by bola cca 1,3 mil. Eur na celé obdobie trvania projektu (spolufinancovanie R STU + fakulty). Podrobný rozpočet bude upresnený po vyjadrení nášho súhlasného stanoviska so znovupodaním projektu.

**SASPRO II** – navrhované pokračovanie úspešného programu SASPRO zameraného na mobilitu špičkových vedcov.

Program je určený pre jedného príjemcu (mono-beneficiary), ktorý môže spolupracovať s partnerskými organizáciami z akademického alebo neakademického prostredia.

**Cieľ projektu**: prilákať vynikajúcich skúsených vedcov zo zahraničia (či už cudzincov alebo Slovákov pracujúcich v zahraničí) a vytvoriť im primerané a motivujúce podmienky na prácu.

**Prínos projektu**: vedci zo zahraničia, ktorí prídu pracovať na slovenské organizácie (či už univerzity alebo SAV) prinesú nové výskumné témy, nové prístupy, nové projekty, nové pohľady na vedecké problémy, čím jednoznačne obohatia kolektív, v ktorom budú pracovať. Tým, že ide o skúsených vedcov, z ktorých väčšina absolvovala pobyty na viacerých zahraničných pracoviskách, disponujú aj sieťou kontaktov, čo vyúsťuje do jednoduchšieho nadväzovania vedeckej spolupráce medzi slovenskými a zahraničnými pracoviskami, čo zas vedie k lepšiemu zapájaniu sa slovenských pracovísk do medzinárodných projektov a pod. Účasť v takomto projekte je užitočná pre obe zúčastnené strany: pre vedca – rozšírenie jeho skúseností, riešenie vlastnej výskumnej témy, zlepšenie kariérnych možností, atď; pre organizáciu – taktiež nové skúsenosti, nové kontakty a možnosti spolupráce, nové projekty, zvýšenie vedeckej produkcie a mnohé ďalšie (prínosy sú uvádzané na základe skúseností s realizovaným projektom SASPRO).

**Financie**

Na Fellowship programy je v rámci uvedenej výzvy alokovaných 55 mil. Eur.

Príspevok EK pre jedného príjemcu (benefiaciary, SAV + partneri STU a UK) je max. 10 mil. Eur v rámci jednej výzvy. Príspevok EK musí byť použitý výlučne ako príspevok na riadenie programu (management costs) a na platy vedcov (living allowance), teda výhradne v prospech vedcov zamestnaných v rámci programu a zahŕňať všetky povinné zrážky podľa vnútroštátnych právnych predpisov (super hrubá mzda).

Fixný príspevok EK na osobo-mesiac je 2740 Eur (mzda) a 325 Eur (management programu).

Minimálna suma, ktorú musí príjemca dať v prospech vedca (living allowance) je 3836 Eur na osobu na mesiac (vrátane príspevku EK).

Ostatné nákladové položky (napríklad náklady na výskum, náklady na cestovanie, rodinné príplatky a príplatky na mobilitu, nepriame náklady) môžu byť financované z vlastných zdrojov príjemcov, príp. iných zdrojov, vrátane programov EÚ iných ako Horizont 2020, štrukturálne fondy a podobne.

**Výzva**

Výzva s názvom Co-funding of regional, national and international programmes (Call ID: H2020-MSCA-COFUND-2019) je zverejnená na stránke <https://ec.europa.eu/info/funding-tenders/opportunities/portal/screen/opportunities/topic-details/msca-cofund-2019;freeTextSearchKeyword=MSCA;typeCodes=1;statusCodes=31094501,31094502;programCode=H2020;programDivisionCode=null;focusAreaCode=null;crossCuttingPriorityCode=null;callCode=Default;sortQuery=openingDate;orderBy=asc;onlyTenders=false;topicListKey=topicSearchTablePageState>.